एनआरसी : झारखंड सरकार की जांच में खुलासा, पाकुड़ व साहेबगंज में बढ़ी मुस्लिम आबादी

रांची. झारखंड में असम की तर्ज पर नेशनल रजिस्टर फॉर सिटिजनशिप (एनआरसी) लागू करवाने के लिए राज्य सरकार की ओर से करवाई गई जांच में चौंकाने वाले खुलासे हुए हैं। इस जांच की रिपोर्ट शुक्रवार को फाइल की गई। इस रिपोर्ट के मुताबिक पाकुड़ और साहेबगंज जिलों में बांग्लादेशी घुसपैठियों के कारण मुस्लिम आबादी तेजी बढ़ी है। झारखंड सरकार की एक रिपोर्ट की माने तो दोनाें जिलों की मुस्लिम आबादी का अनुपात लगभग एक तिहाई हो चुका है।

पाकुड में जहां 35 फीसदी से अधिक की आबादी मुस्लिमों की है। वहीं, साहेबगंज में यह आंकडा 26 फीसदी से अधिक हो गया है। झारखंड की सीमा से बांग्लादेश की सीमा महज 25 से 40 किलोमीटर दूर है। रिपोर्ट के अनुसार, झारखंड में फरक्का, उढ़ावा, पीयारपुर, बेगमगंज, फूकदकीपुर, अमंत, श्रीधर, दियारा, चांद शहर, प्राणपुर आदि इलाकों से बांग्लादेशी घुसपैठियों की आवाजाही हो रही है। साहेबगंज जिला बंगाल के मालदा और मुर्शिदाबाद से सटा हुआ है। जबकि, एक हिस्सा बिहार की सीमा से भी लगा हुआ है। घुसपैठियों को तीन राज्यों की सीमा लांघने में ज्यादा सहूलियत हो रही है।

दोनों जिलों में एक तिहाई आबादी अब मुस्लिम

पाकुड़ : 2001 में पाकुड की आबादी 7 लाख एक हजार 664 थी, जिसमें मुस्लिम की आबादी 2 लाख 32 हजार 373 थी। यानी कुल आबादी का 33 प्रतिशत। वहीं, 2011 में पाकुड़ की आबादी 9 लाख 422 हुई, जिसमें मुस्लिम आबादी

3 लाख 22 हजार 963 हो गई। यानी कुल आबादी का 33.87 प्रतिशत

साहेबगंज : 2001 में साहेबगंज की आबादी 9 लाख 27 हजार 770 थी, जिसमें मुस्लिम की आबादी 2 लाख 70 हजार 423 थी। यानी 29.15 प्रतिशत। 2011 मंें कुल आबादी 11 लाख 50 हजार 567 हो गई, जिसमें मुस्लिम 3 लाख 8 हजार 343 हो गई। यानी 26.80 प्रतिशत।